《和陶桃花源》
宋代·吴芾

我闻桃花源，其先是秦世。
当时避地人，岁久俱已逝。
其后长子孙，生理还不废。
种桃以自营，结茅以自憇。
有儿但发蒙，初不工六艺。
有田但收禾，了不输二税。
有鸡只晨号，有犬不夜吠。
渊明爱其真，为此成新制。
我久闻其风，褰裳思一诣。
所虑路难通，仍恐水难厉。
梦寐不能忘，抱恨知几岁。
所恨天见私，于此施嘉惠。
贻我万株桃，漫山迷眼界。
却胜开陵溪，草树相蒙蔽。
相去复不远，只在吾庐外。
人号小桃源，景物适相契。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。